RÅDETS AFGØRELSE af 13. juli 1998 om indgåelse af visse tillægsprotokoller til frihandels- og Europaaftalerne med Republikken Letland og Republikken Litauen (1999/68/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113 sammenholdt med artikel 228, stk. 2,
under henvisning til forslag fra Kommissionen, og
ud fra følgende betragtninger:
Kommissionen har på Fællesskabets vegne forhandlet tillægsprotokoller i form af brevveksling om ændring af frihandelsaftalerne og Europaaftalerne med Republikken Letland og Republikken Litauen med henblik på at forlænge og ændre visse bestemmelser om handel med tekstilvarer i nævnte aftaler;
i medfør af Rådets afgørelse 98/137/EF (1) er disse tillægsprotokoller blevet anvendt midlertidigt fra den 1. januar 1998, indtil de for indgåelsen nødvendige procedurer er afsluttet;
i afventning af afslutningen på disse procedurer trådte Europaaftalerne med Republikken Letland (2) og Republikken Litauen (3) i kraft den 1. februar 1998;
som følge af Europaaftalernes ikrafttræden trådte de respektive frihandelsaftaler ud af kraft -
TRUFFET FØLGENDE AFGØRELSER:
Artikel 1
Tillægsprotokollerne i form af brevveksling om ændring af frihandelsaftalerne og Europaaftalerne med Republikken Letland og Republikken Litauen med henblik på at forlænge og ændre visse bestemmelser om handel med tekstilvarer i nævnte aftaler godkendes hermed på Fællesskabets vegne.
Teksten til de paraferede tillægsprotokoller er knyttet til denne afgørelse.
Artikel 2
Rådets formand bemyndiges herved til at udpege den person, der er beføjet til at undertegne tillægsprotokollerne mellem Det Europæiske Fællesskab og henholdsvis Republikken Letland og Republikken Litauen med bindende virkning for Fællesskabet.
Denne afgørelse skal offentliggøres i De Europæiske Fællesskabers Tidende.
Udfærdiget i Bruxelles, den 13. juli 1998.